นทท.แห่เที่ยวสงกรานต์ทะลักสุวรรณภูมิ! ก.คมนาคมเตือนเผื่อเวลาเดินทางไปสนามบิน 3 ชม.
นทท.แห่เที่ยวช่วงเทศกาลสงกรานต์ทะลักสุวรรณภูมิ! ก.คมนาคมเตือนควรเผื่อเวลาเดินทางไปสนามบิน 3 ชม. คาดผู้โดยสารใช้บริการราว 1.35 ล้านคน หรือ 193,400 คนต่อวัน เพิ่มขึ้น 10.4%
10 เม.ย. 2561

นายไพรินทร์ ชูโชติถาวร รัฐมนตรีช่วยว่าการกระทรวงคมนาคม ลงพื้นที่ตรวจสอบความพร้อมการให้บริการผู้โดยสารช่วงเทศกาลสงกรานต์ประจำปี 2561 ที่ท่าอากาศยานสุวรรณภูมิ ได้สั่งกำชับดูแลสนามบินทั้ง 6 แห่งในสังกัดอย่างใกล้ชิด โดยเฉพาะท่าอากาศยานสุวรรณภูมิ เพราะเป็นท่าอากาศยานที่มีประชาชนและนักท่องเที่ยวเดินทางมาใช้บริการเป็นจำนวนมาก
โดยคาดว่าระหว่างวันที่ 11-17 เมษายน นี้ จะมีผู้โดยสารใช้บริการประมาณ 1.35 ล้านคน หรือ 193,400 คนต่อวัน เพิ่มขึ้นจากปีก่อน 10.4% เป็นผู้โดยสารระหว่างประเทศ 70% และภายในประเทศ 30% และประเมินว่าวันที่ 12 และ 15 เมษายน จะเป็นวันที่มีผู้ใช้บริการสูงสุดประมาณ 2.2 แสนคนต่อวัน
นอกจากนี้ ได้ประสานไปยังกองบังคับการตรวจคนเข้าเมือง 2 ให้จัดเจ้าหน้าที่ประจำเคาน์เตอร์ตรวจคนเข้าเมืองให้เพียงพอกับปริมาณผู้โดยสาร ในส่วนบริการรถแท็กซี่นั้น ได้รับสมาชิกผู้ขับขี่รถแท็กซี่เพิ่มอีก 500 คัน
อย่างไรก็ตาม ขอให้ผู้โดยสารเผื่อเวลาเดินทางมายังสนามบินด้วย เพื่อป้องกันการพลาดเที่ยวบิน โดยเที่ยวบินระหว่างประเทศควรเผื่อเวลาล่วงหน้า 3 ชั่วโมง และภายในประเทศ 2 ชั่วโมง